तीरंदाजी विश्वकप : कोरिया को हराकर भारत फाइनल में  
तालुकदार और दीपिका की जोड़ी ने कोरिया के बो बाई कि और वुजिन किम को कोई मौका नहीं दिया और 151-149 से जीत दर्ज की।
जयंता तालुकदार और दीपिका कुमारी की मिश्रित जोड़ी ने तुर्की के अंताल्या में चल रहे विश्व कप (दूसरे चरण) तीरंदाजी स्पर्धा के फाइनल में पहुंचकर भारतीय टीम के चेहरे पर मुस्कान वापस लौटा दी। भारतीयों ने हेवीवेट कोरिया को हराकर उलटफेर करते हुए फाइनल में जगह बनाई।  यहां मिली सूचना के मुताबिक भारतीय जोड़ी रविवार को खिताबी भिड़ंत में जियाजियांग दाई और युटिंग फांग की चीनी जोड़ी से भिड़ेगी।  तालुकदार और दीपिका की जोड़ी ने कोरिया के बो बाई कि और वुजिन किम को कोई मौका नहीं दिया और 151-149 से जीत दर्ज की।  भारतीय जोड़ी ने क्वार्टरफाइनल में जर्मनी (फ्लोरियन फ्लोटो और एलीन रिक्टर) को 146-145 से और इटली (मौरो नेसपोली और नटाली वालीवा) को 149-147 से परास्त किया था।